《台城路 题蒋平伯茂才坦韬光纪游图》
清代·秦云（佩芬）

小红亭子清溪上，绿阶自生秋草。乱竹飘泉，乔松阁雨，如线长江横绕。

残星曙早。渐烟火人间，万家青晓。风起潮音，布帆点点出林杪。

前尘回首如梦，荒凉苔藓碧，沉没丹灶。钟影沉秋，茶声过梦，猿鹤空山都老。

湘帘下了，只一片寒云，晚楼低到。独倚危栏，乱林风自扫。